b'\n_START_ARTICLE_\n\xc5\xa0verinas\n_START_SECTION_\nIstorija\n_START_PARAGRAPH_\n\xc5\xa0verinas apsuptas e\xc5\xbeer\xc5\xb3. Did\xc5\xbeiausias i\xc5\xa1 j\xc5\xb3 yra \xc5\xa0verino e\xc5\xbeeras, kurio plotas 60\xc2\xa0km\xc2\xb2. Tarp e\xc5\xbeer\xc5\xb3 yra slav\xc5\xb3 obotrit\xc5\xb3 gyvenviet\xc4\x97, datuojama nuo XI a. Sritis buvo vadinama Cviercinu (Zwierzyn) ir nuo to kilo miesto pavadinimas. 1160 m. Henrikas Li\xc5\xabtas nugal\xc4\x97jo obotritus ir u\xc5\xbe\xc4\x97m\xc4\x97 miest\xc4\x85, kuris v\xc4\x97liau tapo galingu regioniniu centru. Apie 1500 m. pastatyta pilis per am\xc5\xbeius i\xc5\xa1sipl\xc4\x97t\xc4\x97. Teigiama, kad joje vaidenasi ma\xc5\xbeas nepagarbus vaiduoklis, vadinamas Peterm\xc3\xa4nnchen._NEWLINE_Nuo 1358 m. \xc5\xa0verinas priklaus\xc4\x97 Meklenburgo kunigaik\xc5\xa1tystei. 1621 m. padalinus kunigaik\xc5\xa1tyst\xc4\x99 \xc5\xa0verinas tapo Meklenburgo-\xc5\xa0verino kunigaik\xc5\xa1tyst\xc4\x97s sostine, bet 1765\xe2\x80\x931837 m. sostine buvo Ludvigslustas._NEWLINE_Po 1800 m. daug \xc5\xa0verino gyventoj\xc5\xb3 persik\xc4\x97l\xc4\x97 \xc4\xaf JAV, ypa\xc4\x8d Milvok\xc4\xaf._NEWLINE_Po 1918 m. \xc5\xbelugus vokie\xc4\x8di\xc5\xb3 monarchijoms, didysis kunigaik\xc5\xa1tis atsistatydino. \xc5\xa0verinas tapo Meklenburgo-Vorpomerno laisvos valstyb\xc4\x97s sostine._NEWLINE_1945 m. gegu\xc5\xbe\xc4\x97s 2 d. miest\xc4\x85 u\xc5\xbe\xc4\x97m\xc4\x97 amerikie\xc4\x8di\xc5\xb3 kariai, bir\xc5\xbeelio 1 d. \xc5\xa0verinas buvo atiduotas britams, o liepos 1 d. sovietams. Miestas atiteko Vokietijos Demokratinei Respublikai. I\xc5\xa1 prad\xc5\xbei\xc5\xb3 jis buvo Meklenburgo \xc5\xbeem\xc4\x97s sostine. Panaikinus \xc5\xbeemes 1952 m., \xc5\xa0verinas tapo \xc5\xa0verino rajono centru._NEWLINE_Sujungus Vokietij\xc4\x85 1990 m., Meklenburgo-Pomeranijos \xc5\xbeem\xc4\x97 buvo atkurta, o \xc5\xa0verinas tapo sostine, nors buvo svarstyta sostine paskelbti Rostok\xc4\x85.'